

**Retningslinjer vedrørende DIAs behandling af matchningsforslag og oplysninger om børnenes helbredsmæssige og psykosociale forhold**

**Om indholdet af de danske pædiatererklæringer**

*Til adoptionssamrådene, samrådssekretariatet og den formidlende organisation DIA*

**Formålet** med disse retningslinjer er at vejlede pædiatere i udarbejdelse af erklæringer vedrørende helbredsforhold hos børn, der er stillet i forslag til adoption.

Retningslinjerne vedrører internationale adoptioner, men pædiatererklæringerne vedrørende børn, der er stillet i forslag til national adoption, bør basere sig på samme grundlag. Retningslinjerne er udarbejdet af Adoptionsnævnet og udstedes af Ankestyrelsen som tilsynsmyndighed for DIA.

**Generelle bemærkninger.** Det skal tilsigtes, at erklæringerne bliver så fyldestgørende som muligt og formuleres sådan, at personer uden lægefaglig indsigt har mulighed for at vurdere, om barnet kan adopteres inden for den generelle godkendelsesramme (0-48 mdr.). Erklæringerne skal beskrive barnets helbred, herunder barnets ressourcer og de problemer, der eventuelt kan komme på tale for barnet. Erklæringerne bør være særlig fyldestgørende i de tilfælde, hvor barnet vurderes uden for den generelle godkendelsesramme, og hvor ansøgerne på grundlag af navnlig pædiatererklæringen skal vurdere, om de har de fornødne ressourcer til at adoptere barnet.

Såfremt det er muligt, bør alle helbredsoplysninger om barnet søges fremskaffet, men det er et vilkår, at der kan være mangelfulde oplysninger om et barn på en række områder.

Pædiateren bør ved vurderingen af de foreliggende helbredsoplysninger på barnet tage højde for alderen på helbredsoplysningerne. Pædiateren bør således gøre opmærksom herpå, hvis vurderingen af barnet er usikker på grund af helbredsoplysningernes alder, herunder hvilke usikkerheder der er tale om.

Erklæringen bør om muligt indeholde følgende punkter

1. **Barnets navn, fødselsdato og fødested**
2. **Dokumenter til brug for vurderingen:** Der ønskes en liste over de dokumenter/oplysninger, der har dannet grundlag for erklæringen og dermed vurderingen af barnet. I nogle sager er der, for overblikkets skyld, behov for at udvælge centrale dokumenter, som primært vedrører barnets helbred. Såfremt der er oplysninger, der er opdateret i løbet af sagen, bør det fremgå af denne liste.
3. **Historie/baggrund:** Der ønskes et kort resume, der beskriver baggrunden for adoptionen.
4. **Graviditet:** Der ønskes en beskrivelse af graviditetens forløb og varighed. Har den biologiske moder været omfattet af regelmæssig svangreomsorg? Er der kendte somatiske og/eller psykiske lidelser hos de biologiske forældre? Har den biologiske moder haft infektioner under graviditeten, lidt af underernæring eller været udsat for overgreb/traumer? Beskrivelse af eksponering af fosteret for medicin, tobak, alkohol og/eller illegale stoffer under graviditeten.
5. **Fødsel og neonatalperiode:** Der ønskes en beskrivelse af fødslens forløb, herunder fødested, gestationsalder, forløsningsmåde, barnets tilstand ved fødslen, fx udtrykt ved apgar-score, fødselsvægt og -længde. Såfremt barnet har været indlagt på hospital umiddelbart efter fødslen, ønskes en beskrivelse af barnets helbredsproblemer under indlæggelsen, den givne behandling og eventuelle senfølger efter sygdom i neonatalperioden.
6. **Vækst:** barnets vækst er en følsom indikator for dets trivsel, både fysisk og psykisk. Eksisterende vækstdata (vægt, længde og hovedomfang) bør derfor anføres og vurderes i forhold til barnet alder og køn og ses i lyset af eksisterende vækstkurver, fx fra WHO Child Growth Standards (https://www.who.int/tools/child-growth-standards/standards) eller danske vækstkurver ([www.vækstkurver.dk](http://www.vækstkurver.dk)). Til vurdering af præmature børns vækst kan Fentons vækstkurver anvendes (Fenton, T.R. A new growth chart for preterm babies: Babson and Benda's chart updated with recent data and a new format. BMC Pediatr 3, 13 (2003) (https://rdcu.be/czorz).
7. **Udvikling:** Der ønskes en beskrivelse af barnets psyko-motoriske udvikling. Beskrivelsen kan med fordel inddeles efter grov- og finmotorisk udvikling samt sproglige og sociale udvikling, og bør forholde sig til hvorvidt forventede udviklingsmæssige milepæle er opnået til forventet alder (fx at kunne sidde, gå og sige ord).
8. **Objektiv undersøgelse:** Der ønskes et resume af lægeerklæringens objektive undersøgelse. Den objektive undersøgelse bør almindeligvis ikke være mere end tre måneder gammel.
9. **Sygdomme/medicin:** Der ønskes en beskrivelse af hvilke forbigående og/eller kroniske sygdomme/lidelser barnet har, om barnet har været indlagt, hvilken behandling barnet har fået og om barnet får medicin. Såfremt barnet har funktionsnedsættelser og/eller behov for regelmæssig kontakt med sundhedsvæsnet bør dette beskrives så fyldestgørende som muligt.
10. **Undersøgelser:** Der ønskes en beskrivelse/oversigt over hvilke parakliniske undersøgelser, udviklingsvurderinger og psykologiske undersøgelser, barnet har fået foretaget, samt udfaldet af disse. Dato for undersøgelsernes udførelse anføres om muligt.
11. **Vaccinationer:** Der ønskes en oversigt over relevante vaccinationer (vaccine og dato).
12. **Fotos:** Der ønskes en kort beskrivelse af eventuelle fotos og/eller video-sekvenser. Det bemærkes, at billeder/film af barnet ikke bør tillægges afgørende betydning ved vurderingen.
13. **Vurdering:** Der ønskes en sammenfattende vurdering, som forholder sig til, hvorvidt barnet vurderes at have et normalt udviklingspotentiale i fysisk og psykisk henseende forstået på den måde, at barnet med tiden vil kunne blive selvhjulpen og i stand til at klare en almindelig tilværelse, eventuelt med begrænset brug af støtteforanstaltninger.
14. **Navn og dato:** Navn og dato for pædiatererklæringens udfærdigelse skal altid fremgå klart og tydeligt af erklæringen.

Vi bemærker, at nævnets tidligere henstillinger om helbredsoplysninger på børn fra Kina af [15. september 2005](http://www.adoptionsnaevnet.dk/fileadmin/Henstillinger/Helbredsoplysninger_-_Kina_15._september_2005.pdf), [30. marts 2006](http://www.adoptionsnaevnet.dk/fileadmin/Henstillinger/Praecisering_om_helbredsoplysninger__Kina__30._marts_2006.pdf) og [6. juli 2007](http://www.adoptionsnaevnet.dk/fileadmin/Henstillinger/Helbredsoplysninger_paa_boern_fra_Kina_6._juli_2007.pdf) ophæves, da vurderingen af disse hel-

bredsoplysninger ikke længere adskiller sig fra vurderingen af andre afgiverlandes helbredsoplys- ninger.

Disse retningslinjer erstatter følgende tidligere retningslinjer om vurderingen af børns helbredsforhold:

* [Retningslinjer vedrørende HIV-test til børn i forslag til adoption.](https://ast.dk/born-familie/hvad-handler-din-klage-om/adoption/tilsyn-med-de-formidlende-organisationer/henstillinger/vedr-hiv-test-hos-born-i-forslag-til-adoption-9-december-2004)
* [Retningslinjer vedrørende vurdering af børn, hvor den biologiske mor har drukket alkohol under graviditeten.](https://ast.dk/born-familie/hvad-handler-din-klage-om/adoption/tilsyn-med-de-formidlende-organisationer/henstillinger/vedrorende-vurdering-af-born-hvor-der-er-oplysninger-om-at-den-biologiske-mor-har-drukket-alkohol-under-graviditeten)
* [Tilføjelse til retningslinjer vedrørende vurdering af børn, hvor biologiske mor har drukket alkohol under graviditeten.](https://ast.dk/born-familie/hvad-handler-din-klage-om/adoption/tilsyn-med-de-formidlende-organisationer/henstillinger/copy_of_tilfojelse-til-henstilling-af-31-august-2015-vedrorende-vurdering-af-born-hvor-der-er-oplysninger-om-at-den-biologiske-mor-har-drukket-alkohol-under-graviditeten)
* [Retningslinjer vedrørende indholdet af de danske pædiatererklæringer.](https://ast.dk/born-familie/hvad-handler-din-klage-om/adoption/tilsyn-med-de-formidlende-organisationer/henstillinger/henstilling-vedrorende-indhold-af-de-danske-paediatererklaeringer)
* [Ændring af retningslinjer om indholdet af de danske pædiatererklæringer.](https://ast.dk/born-familie/hvad-handler-din-klage-om/adoption/tilsyn-med-de-formidlende-organisationer/henstillinger/aendring-af-udtalelse-af-10-november-2006-om-indholdet-af-de-danske-paediatererklaeringer-26-november-2009)
* [Retningslinjer vedrørende anvisning af børn, som er smittede med Hepatitis B.](https://ast.dk/born-familie/hvad-handler-din-klage-om/adoption/tilsyn-med-de-formidlende-organisationer/henstillinger/nye-retningslinier-vedrorende-anvisning-af-born-som-er-smittet-med-hepatitis-b-28-oktober-2003)

2